  Виталий Пронин Иван Котельниковез вормисе бырйизы залысь учкисьёс17-тӥ южтолэзе «Аксион» дворецын нимысьтыз егит кырӟасьёс понна «Зарни перепеч» ӵошатскон радъямын вал. Таӵе ужрад кыкетӥзэ ини ортчиз. Конкурсэ пыриськись егитъёс асьсэлэсь выль кырӟанъёссэс быдэстӥзы, номеръёсты дасякузы, тунсыко амалъёс утчаны тыршизы. Озьы концерт яркыт пӧрмиз.Алина Антонова удмурт но француз кылъёсыын джаз кырӟаз. Никита Ильин но Ландина Веретенникова туж тунсыко номер пӧрмытӥллям: рояль но саксофон улсын кырӟазы. Ландина паймытиз кужмо но чылкыт куараеныз. Со удмурт эстрада понна выль шедьтон луиз.Шумпотымон, эстрадаямы трос егит пиос вуо шуыса. Та ӝытэ но учкисьёслы асьсэды возьматӥзы Александр Ашихмин, Иван Белослудцев но Максим Матвеев. Но калыкез тужгес бордаз кыскиз мукетыз пияш – Дэбесысь Иван Котельников. Со тодмо луиз ини, кырӟамзэ ӵемысь радиоын кылыны луэ. Иван Котельников учкисьлы задор мылкыдзэ сётыны быгатэ. Сыӵе дарто луэменыз валче  «Ваньмон дыр» сайт сое ӵошатэ Анна Плотниковаен. Та ӝытэ Ваняез вылӥ дунъязы: тросэз учкисьёс со понна куаразэс сётӥзы.Нош кыкетӥ интые потӥз Алёна Тимерханова, Башкириысь вуэм кырӟась. Ӝытын чузъяськем «Италмас» кырӟанэзлы Алёна Николай Анисимовен валче клип гожтӥзы ини. Клипез калык туж яратӥз, но вормыны Алёналэн энергетикаез ӧзгес тырмы, гожто блогеръёс.Куинетӥ интыын «Элькуновидение» ӵошатсконлэн вормисез - «Вить кырӟась сюлэмъёс» - Можгаысь вить Сергейёс. «Зарни перепечын» воргоронъёс кыкназы ке но вал, но учкисьёслэсь сюлэмзэс ас пала берыктыны быгатӥзы.Конкурсэз радъясь «Зарни перепеч» промо-группа ваньзылы ӟеч кузьымъёс дасям. Куинь вормисьёс 15, 10 но 5 сюрс манет басьтӥзы, мукетъёссэ но кырӟасьёсты ӟеч кузьымъёсын дунъязы.Огъя вераса, тросэзлы учкисьёслы тодмо стилен, удмурт эстрадалы тупась тодметъёсын гожтэм кырӟанъёс кельшо. Таин валче «Юмшан57» группа дэмлаз: азьланьын таӵе конкурсын вормисез бырйыку, учкисьёс пӧлын куараоссэс лыдэ басьтоно ӧвӧл, одно ик профессиональной жюрилэн но дунъетэз мед луоз.Туспуктӥз Мария Золотарёва Теги: Зарниперепеч ИванКотельников РоманДементьев СемёнСемёнов  